钦定古今图书集成/理学汇编/经籍典/第068卷
## 钦定古今图书集成/理学汇编/经籍典/第068卷

| 钦定古今图书集成 理学汇编 第六十八卷 |

| |

钦定古今图书集成理学汇编经籍典

第六十八卷目录

易经部汇考十

明林希元易经存疑〈自序　王慎中序　洪朝选序〉

方献夫周易约说〈自序　关直方跋〉

杜憼古易〈祝允明序〉

李鸣盛周易本义直讲〈杨守陈序〉

沈爚复古易〈自序〉

陈士元易象钩解易象汇解〈自序〉

韩邦奇易占经纬〈王赐绂序〉

韩邦奇卦爻要图〈张思静序〉

韩邦奇易林推用〈自序〉

韩邦奇易学启蒙意见〈自序　苏祐跋〉

鲁邦彦图书就正录〈王道行序〉

李贽九正易因〈自序〉

徐师曾今文周易演义〈自序〉

孙应鳌淮海易谈〈自序〉

万廷言易说〈自述〉

颜鲸易学义林〈自述〉

张献翼读易韵考〈王世贞序　自序〉

叶良佩周易义丛〈自序〉

熊过周易象旨决录〈自序〉

邓伯羔古易诠今易诠〈史孟麟序　自序〉

薛甲易象大旨〈张衮序〉

杨时乔周易古今文全书〈自序〉

来知德周易集注〈自序　郭子章序〉

任惟贤周易义训〈自序〉

曾士传正易学启蒙〈自序〉

孔学周太极辨疑〈叶春及序〉

叶山八白易传〈自序〉

陆垹太极存疑〈自序〉

徐体干周易不我解〈自序〉

姜宝周易传义补疑〈自序〉

李舜臣愚谷易解易卦辱言〈自序〉

潘公恩周易辑义〈自序〉

李义壮周易或问〈自序〉

杨爵周易辨录〈自序〉

陈言易疑〈自序　钱士升序　胡震亨序〉

金瑶六爻原意〈自序〉

袁仁大易心法〈自序〉

方社昌周易指要〈社昌子时化序〉

沈懋孝周易程朱传义笺〈自序〉

沈懋孝周易四圣象辞〈自序〉

沈懋孝周易博义〈自序〉

孙从龙周易参疑〈王世贞序〉

沈一贯易学〈顾起元序〉

冯时可易说〈自序〉

经籍典第六十八卷

### 明林希元易经存疑十二卷

### 按希元自序予束发喜穷经惧其遗忘类皆札记既入仕中遭斥逐行迹东西散逸者有之泗水辞官始获追修旧业稍稍就绪视学岭表因先出四子书示

诸生继而入丞大理，南北更官，重以负罪南迁，风波
涉历，干戈在念，而《易》遂束之高阁矣。乃者被废来归，
山居无事，念夙业未终，爰取所藏《易》说，重加删饰，始
于辛丑之冬，越一岁而告成。定为十二卷，命曰《存疑》，
从旧也。

### 按王慎中序今之治经者一以宋朱考亭先生之说为宗林次崖先生所为易经存疑信于朱氏深矣前乎有言者至于此而不可加后乎有作者考乎此而

不能易，是先生所以独尊朱氏者也。先生以直道为
大理，守理断狱，历忤权势。其谪为钦州，稍叙，迁为广
东佥事。谋取交趾，具有谋略，虽不用而其志甚壮。《易》
之为书，于人事靡不毕备，其大者尤在于拆狱用师，
先生盖不为徒讲于《易》之文矣。

### 按洪朝选序自天地设位而易行乎其中矣汉唐以来训诂术数卦气历象纷纷无虑数十家不无得于易之一体也至伊川程子考亭朱子生千五百年之

后，独抱遗经于众言淆乱之馀，覃思研虑，得其粹精，
然后笔之于书，为程氏《易传》，为朱氏《本义》。以视汉唐
以来诸儒之《易》，不犹霄壤哉！国朝以经术取士，士不
得兼治别经，其所以排异议、息群疑而归之一者，何

以虚斋，继之以紫峰、笋江，而集其成于《存疑》。《存疑》者，
存诸子之疑，以羽翼程、朱之传义者也。是书为次崖
林翁著。翁仕至两京大理寺丞，立朝有风节。其在家
手不释卷，其学最邃于《易》，所著书多未刻。子有梧才
甫，首刻此书以惠多士，是能继父之志者也。

### 方献夫周易约说十二卷

### 按献夫自序周易者何文王之易也故曰周易古文周易者何上下经十翼各自为篇古文也何贵乎古文循古文则伏羲文王孔子之易秩然矣孰为伏羲

之《易》？八卦是也。孰为文王之易？六十四卦与卦爻辞
是也。孰为孔子之易？《彖》《象》《系辞》《文言》《说卦》《序卦》《杂卦》
是也。故循古文，则三圣之《易》秩然矣。传者何？程子《传》
也。义者何？朱子《本义》也。约说者何？孟子曰：“博学而详
说之，将以反说约也。”博二子之说而约之，故名《约说》。
于《传》义有去取乎？曰：安得无去取也？然则传义有得
失乎？噫！《易》道之难言也，未至于圣人者，难乎其免矣。
《本义》之失，如谓伏羲作六十四卦，周公系爻辞，与夫
象占卦变之说之类是也。若夫《传》一词一义之失则
有之，其大者无有也。然则《传》足矣，何取于《本义》？曰：自
《本义》而通之《传》，则无遗矣。岂惟《本义》，虽诸家之说有
可取者，亦弗遗也。然则《约说》多取邵子之说，何也？噫！
邵子其深于《易》矣乎！夫象数者，《易》之本也，故曰：“《易》者，
象也；象也者，像也。象数得则辞与意得矣。”邵子之说
于象数精矣。所谓约者，其在是乎，其在是乎？

### 按关直方跋西樵先生尽心于三圣之蕴会古文要旨博采程朱传义诸说之醇乎易者而折衷于邵子一洗卤莽支离之蔽大彰洁静精微之全成约说一

书凡十有二卷。嘉靖庚子夏，督抚半洲蔡公嘉其简
明醇切，诚得作《易》要旨，而图象尤极精到。既而以六
十四卦与《爻辞订疑》，复出四说，如指诸掌。公欣然携
之交南。是冬，公既戢戈櫜弓，辛丑春，爰命直方校刊
而行之。

### 杜憼古易一卷

### 按祝允明序门人杜憼以晁氏吕氏朱子所定古易但复汉初之本未合孔氏之旧乃出己意谓羲易独八卦象有画无文亦未立名因重出于三代文王命

名而作《彖》。周公作《爻辞》，《孔子十翼》以说叙杂，《彖传》《象
传》《系辞》《文言》为次，亦皆有旨，此乃汉前未乱之易，古
文本也。乃定以羲皇三画八象为一篇，《文彖》上下二
篇，《周爻》上下二篇，《孔翼》十篇，共十五篇。憼为渊孝先
生之孙，余师佥宪先生之子，志敻而行狷，笃学力贫
不苟诣，一人一事，游神风埃之上，有轩举霞外，想奇
士也。

### 李鸣盛周易本义直讲〈阙〉卷

### 按杨守陈序四圣之易自汉以来传注无虑数百家惟宋程子之传朱子之本义并行于世国朝选士之制治易必兼传义士遵之久矣至于近时乃往往废

“《传》而专《本义》”，岂谓《传》《义》有得失而取舍之哉？惟以传
详义简，竞务简以利捷耳。夫士不能博通五经，而各
治其一，已愧于古，况治《易》而不兼《传》《义》，惟简是务，益
趋于陋矣。暨其幸得一官，则并其简者亦视之如弁
髦，弃不复顾，其能仕而学者几何人哉？是皆可慨已！
天长县学教谕李君鸣盛，蚤受《易》于其父，长而讲习
不已。既被乡选，以忧居家，取《易》温习，因以平昔所见
闻诸说，纂集成文，名曰《周易本义直讲》时仅及《系辞》
而已。逮起家官天长，则又及上、下二经，逾两年而毕。
乃因其乡人修撰傅君曰川寓书请余为序。其言大
抵主《本义》而宾传，皆循循然不敢越矩矱之外。盖欲
以示其徒。处则为横舍讲解之资，出则为场屋文辞
之用，其用志亦勤矣。余少尝治《易》，间作举子文字，亦
主义宾传。暨擢第归，益味经旨，著《易私抄》，所见有异
于前时。盖以《易》为卜筮用，而非为卜筮作者。伏羲则
《河图》而作，《易》，所以顺性命之理也。大禹则《洛书》而作，
《洪范》，所以叙彝伦之道也。《图》《书》非为卜筮而出，《易》《范》
岂为卜筮而作？尚占惟《易》之一道稽疑特《范》之一畴
耳，《易》岂《火珠林》之比哉？程子作《传》，实探伏羲之精，以
发性命之理，盖不但衍《周经》而已。朱子谓程《传》义理
至备，象数犹欠，故作《本义》，推象数而明占筮，其辞尚
简，不过补《传》之不足耳，学者岂可废《传》而专《本义》哉？
且《易》道广大，无所不备，非博学详说不足以究之。诸
家之说。百氏之书。皆当取而不废。则庶乎得《易》之道
矣。李君尚进于此哉。

### 沈爚复古易十二篇

### 按爚自序古易十二篇羲文周孔旧文也汉人以传解经因附传于经古易遂废实造端于费氏卒成于郑氏王氏学者罕睹全经孔子翼易之旨泯矣晁氏

二，吕氏始正之，盖得于《汉艺文志》焉。而吕氏之更定，
为得朱子所因以作《本义》者也。朱子尝病分经合传，
而羲、文、周公之经有拘执一端之弊，孔子之传遂乱
其音韵而不可读，故《本义》主象占而用其本，《本义》所由名也。自董氏楷以《本义》分附程《传》，今之《本义》因紊
其次；《彖》《象》诸传之注错乱附记，了不可解，病孰甚焉！
三圣人之述作，二三大儒正之而不足，世儒乱之而
有馀，何俗之易同，而古之难复如此爚？髫年受《易》，辄
疑今文、古文之云，质之师友，久而后知朱子《本义》次
第非其故已，主程子《易传》，而析《本义》以从之。先儒之
已误，顾《本义》自为书，而可以今文紊之，故不辞僭妄
而刊正之也。今文于《易》不加损，古文于《易》不加益，特
欲学者复见圣贤之旧耳。抑吕微仲复《古经》于数百
年之后，晁以道、吕伯恭继之，朱子遂信以为定本，则
爚之妄举，宁不有取之而薄乎其罪者哉？

### 陈士元易象钩解四卷易象汇解二卷

### 按士元自序孔子曰易之兴也其于中古乎作易者其有忧患乎今观泰否剥复损益夬垢之相次也阴阳消长治乱存亡之机微矣先儒传注论义理不论

祸福，虑人以卜筮浅《易》也。发明彖爻非不显著，而取
象之由则略而不论。夫文周系辞观象以阐吉凶，占
者玩辞稽象以定趋避，朱晦庵、张南轩善谈《易》者，皆
谓互体、五行、纳甲、飞伏之数俱不可废，岂不豁然于
蓍变，而歉然于传经哉？盖文周彖爻，虽非后世纬数，
琐碎拘拘互体、五行、纳甲飞伏也，而道则无不冒焉。
传注者惟以虚元之旨例之，有遗论矣。往予为《汇解》
三卷，括其大凡，而旧所谬承，尚阙质问者，兹则述之
简篇，题曰《钩解》云。钩，曲也，转，取也，本无所见物而旁
通者也。若夫阴阳消息，治乱存亡之几，其何能解哉？

### 韩邦奇易占经纬四卷

### 按王赐绂序先生自入仕历四十年罢免里居者四故士多从之游嘉靖己酉春先生自抚晋归绂以易往就学焉甲辰先生起总河道绂南宫不第归卒业

门下先生以占变语绂，且命以三百八十四变为经，
四千九十六变为纬。经者，《易》爻辞，纬取《易林》附之。占
则一以孔子占变为主。且曰：“《易》取变爻皆九六，不变
则七八也。《易》无七八之爻，何自而占？且于孔子之旨
违焉。”绂乃与张子士荣次第成编。士荣者，先生外孙。